b'\n_START_ARTICLE_\nCacha\xc3\xa7a\n_START_PARAGRAPH_\nCacha\xc3\xa7a (port. [ka\xcb\x88\xca\x83as\xc9\x90]) on sokeriruokomehusta valmistettu tislattu alkoholijuoma, jota valmistetaan l\xc3\xa4hinn\xc3\xa4 Brasiliassa. Sen alkoholiprosentti on 38\xe2\x80\x9354._NEWLINE_Cacha\xc3\xa7aa tuotettiin Brasiliassa vuonna 2007 noin 1,5 miljardia litraa, josta ainoastaan 1\xc2\xa0% p\xc3\xa4\xc3\xa4tyi vientiin. Cacha\xc3\xa7amerkkej\xc3\xa4 on Brasiliassa yli 4\xc2\xa0000 ja valmistajia noin 30\xc2\xa0000. Tunnetuimmat merkit ovat Pit\xc3\xba ja 51. Teollista cacha\xc3\xa7aa valmistetaan l\xc3\xa4hinn\xc3\xa4 S\xc3\xa3o Paulossa ja Cear\xc3\xa1ssa._NEWLINE_Cacha\xc3\xa7an valmistus levisi Brasiliaan orjuuden my\xc3\xb6t\xc3\xa4 1600-luvulla, ja se nousi my\xc3\xb6hemmin koko kansan suosikkijuomaksi. Cacha\xc3\xa7aa nautitaan Brasiliassa etenkin cacha\xc3\xa7aria-kuppiloissa. Tunnetuin cacha\xc3\xa7apohjainen drinkki on caipirinha, jossa on lis\xc3\xa4ksi limetti\xc3\xa4 ja sokeria._NEWLINE_Cacha\xc3\xa7aa valmistetaan kes\xc3\xa4-hein\xc3\xa4kuussa ker\xc3\xa4tt\xc3\xa4v\xc3\xa4st\xc3\xa4 sokeriruokosadosta. Siihen k\xc3\xa4ytet\xc3\xa4\xc3\xa4n vain sokeriruokomehua, ei melassia kuten rommin valmistukseen. Sokeriruokomehuun lis\xc3\xa4t\xc3\xa4\xc3\xa4n usein maissijauhoa, viljan alkiota tai riisi\xc3\xa4, ja sen annetaan k\xc3\xa4yd\xc3\xa4 18 tunnista kolmeen p\xc3\xa4iv\xc3\xa4\xc3\xa4n. Mehuun voidaan k\xc3\xa4ymisen aikana lis\xc3\xa4t\xc3\xa4 hedelmi\xc3\xa4. Cacha\xc3\xa7a tislataan perinteisesti pannutislauksella tai teollisesti kolonnitislauksella. Suurinta osaa juomaerist\xc3\xa4 ei vanhenneta tynnyreiss\xc3\xa4, mutta joitain parhaita vientiin menevi\xc3\xa4 merkkej\xc3\xa4 vanhennetaan v\xc3\xa4hint\xc3\xa4\xc3\xa4n vuoden ajan.'